ועדת הכספים, כנסת 23, פרוטוקול מספר 105, 2020-08-03 10:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: מיקי לוי, בבקשה.

מיקי לוי: בוקר טוב, אדוני.

מיקי לוי: אני צריך את תשומת לבך.

מיקי לוי: אני שומע שמתכוונים להביא עוד קפסולה, עוד ריבוע של 4 מיליון שקלים.

מיקי לוי: התופעה הזאת, שמביאים כל פעם, ואנחנו אומרים: נו, מה, עכשיו לא נאשר?

מיקי לוי: – צריכה להיפסק.

מיקי לוי: בהיעדר תקציב זה ברדק אחד גדול.

מיקי לוי: אין סדר, אין ניקיון, אין שליטה.

מיקי לוי: מכיוון שיחסי העבודה בינינו באמת טובים אני מודיע לך שעל כל הבקשות הבאות אנחנו נצביע נגד.

מיקי לוי: עד עכשיו לא הייתה ברירה: קורונה, שמורונה, בתי חולים, ביטחון.

מיקי לוי: אנחנו חודשיים אחרי ועדיין יש את הוויכוח המטורלל הזה: כן תקציב או לא תקציב.

מיקי לוי: נשארו שלושה חודשים.

מיקי לוי: יש לך מספיק ניסיון כדי להבין שאי אפשר לעשות תקציב לשלושה חודשים.

מיקי לוי: בהיעדר תקציב האוצר מנצל את זה להביא משבצות של תקציב.

מיקי לוי: הרי זה חוק עוקף כנסת, ברור לנו לחלוטין.

מיקי לוי: בהיעדר תקציב הכנסת הופכת להיות מיותרת, אפשר ללכת הביתה.

מיקי לוי: אי אפשר לתת לזה להמשיך ולהתנהל כך.

מיקי לוי: שלא תגיד שלא אמרנו לך.

מיקי לוי: אנחנו הולכים להצביע נגד כל בקשה נוספת של תקציב שתגיע לוועדת הכספים.

מיקי לוי: תודה.

מיכל שיר סגמן: אני רוצה לדבר על ענף שלא כל כך התייחסו אליו, ענף ההיסעים, שנמצא במשבר גדול מאוד מזה זמן רב מאוד.

מיכל שיר סגמן: הציוד שם, במיליוני שקלים, עומד ומעלה אבק.

מיכל שיר סגמן: הבנקים סוגרים את הדלתות בפניהם, אומרים: אין לכם כרגע שום תקומה, אנחנו סוגרים את הדלתות.

מיכל שיר סגמן: זה קורה גם בענפים נוספים כמובן.

מיכל שיר סגמן: יש הצעות, אדוני היושב-ראש, שאפשר ליישם אותן גם פה בישראל, כמו למשל בארצות הברית, שלקחו את דמי החל"ת ונתנו אותם למעסיקים ואז במקום שאנשים יקבלו דמי חל"ת ויישבו בבית, דבר שלא מניע את המשק, בצורה כזו המעסיקים יכולים להמשיך להניע את הגלגלים ואותו עובד יקבל פשוט משכורת.

מיכל שיר סגמן: יש הצעות נוספות, אדוני היושב-ראש, ואני מציעה לתת על זה את הדעת, מאחר וענף ההיסעים, ביחד עם עוד ענפים נוספים, פשוט לא מתייחסים אליהם, הם לא מקבלים מענה על מנת להתרומם, ולא רק להתרומם אלא גם לסייע למשק להמשיך לעבוד.

אלכס קושניר: אדוני היושב-ראש, בחוק המענקים נעשתה טעות מצערת, לפי דעתי, בנוגע לתשלום מענקים לאסירים שיושבים על עבירות ביטחון בכלא.

אלכס קושניר: אפשר לתקן את זה בשורה אחת, ואני חושב שצריך לעשות את זה כמה שיותר מהר, וכאן אני חושב שתהיה תמימות דעים בין חברי הוועדה.

אלכס קושניר: אני מבקש שנפנה לממשלה.

משה גפני: הולכים לתקן את זה.

משה גפני: זה עלה בפעם הקודמת.

אלכס קושניר: אני מקווה מאוד שזה יתוקן בימים הקרובים על מנת שלא נצטרך אחרי זה להתקזז ולקחת את הכסף בחזרה.

שלמה קרעי: אדוני היושב-ראש, נושא גני הילדים בחינוך המיוחד במוכר שאינו רשמי – היה סיכום שגם בשנת תש"ף יקבלו מחצית ממה שהם צריכים כדי לכסות על החוסר בתקציב, שהם מקבלים רק 50% מן התקציב של ילדי החינוך המיוחד בגנים רשמיים.

שלמה קרעי: מ-40 מיליון שקל שהיו צריכים לתקצב אותם זה ירד ל-20 מיליון שקל, ומ-20 מיליון שקל זה ירד ל-17.5 מיליון שקל, ועכשיו דורשים מהם כדי לקבל את הכסף הזה שיוותרו על כל תביעות העבר כלפי משרד האוצר ומשרד החינוך בשבע השנים האחרונות.

שלמה קרעי: אני חושב שזה שערורייה, אדוני.

משה גפני: השערורייה היא מה שמיקי לוי אמר, שאין תקציב.

משה גפני: אם היה תקציב היה את הכסף.

משה גפני: כולנו התחייבנו.

שלמה קרעי: כל חברי הוועדה, אחד לא נעדר, חתומים על מכתב אליך, אדוני, לקיים דיון בנושא הזה.

שלמה קרעי: רק אתה יכול להזיז את העניין.

משה גפני: איך אני יכול?

משה גפני: תגיד לי איך להזיז ואני אזיז.

משה גפני: אתה יודע שאני איתך.

שלמה קרעי: אדוני, אנחנו מכירים את יכולותיך.

משה גפני: לא, לא.

משה גפני: תגיד מה הן יכולותיי.

שלמה קרעי: אם נקיים דיון בנושא ונביא לכאן את נציגי משרדי החינוך והאוצר, נלחץ שייתנו לפחות את מה שהתחייבו לתת להם.

משה גפני: אם אין תקציב תמונת המצב היא שהדברים הכי חשובים שיש במדינה לא מבוצעים.

שלמה קרעי: יש את הכסף מוכן אבל רק דורשים מהם עכשיו לוותר על תביעותיהם מן העבר.

שלמה קרעי: לא ייתכן לשים אותם כבני ערובה, זה לא בסדר.

משה גפני: צריך תקציב, האמן לי, בלי קשר לעניין הזה דווקא.

שלמה קרעי: בוודאי צריך תקציב.

שלמה קרעי: אנחנו בתקציב נילחם על שנת הלימודים הבאה, שנת תשפ"א, אבל מה שהבטיחו לתת בתש"ף צריך לתת ולא להחזיק אותם כבני ערובה.

שלמה קרעי: אני חושב שכדאי שנקיים דיון, בין אם יהיה תקציב ובין אם לא יהיה תקציב.

משה גפני: אני איתך.

משה גפני: תודה רבה.

אנטאנס שחאדה: בוקר טוב.

אנטאנס שחאדה: אדוני היושב-ראש, אנחנו רואים את הגלגול של הבעיה הכלכלית במדינה.

אנטאנס שחאדה: אנחנו מבינים שאנחנו הולכים לקראת בעיה יותר עמוקה בהיבט הכלכלי, ואני לא רואה שאכן יש התייחסות ראויה מן הממשלה.

אנטאנס שחאדה: אני מבקש מוועדת הכספים, כפי שבשנה הנוכחית התרגלתי לכך, שהיא תיקח אחריות ותלחץ על הממשלה ועל המשרדים הרלוונטיים כדי לטפל בבעיה, להכיר קודם כול בכך שיש בעיה.

משה גפני: איזו בעיה?

אנטאנס שחאדה: בעיה כלכלית, בעיית אבטלה, בעיית אכיפה.

אנטאנס שחאדה: ככל שבעיית האבטלה תגדל אנחנו ניכנס בספטמבר להחזר משכנתאות והלוואות, אנחנו לקראת בעיה חמורה יותר, ואז יש גם סכנה לכל ענף הבנייה והבתים החדשים והחזר משכנתאות.

אנטאנס שחאדה: לכן לפחות ועדת הכספים צריכה להיות מוכנה ולדרוש מן הבנקים וממשרד האוצר להיות מוכנים למצב הזה.

אנטאנס שחאדה: תודה רבה.

משה גפני: תודה רבה.

משה גפני: אנחנו עוברים לאישור מוסדות ציבור לעניין סעיף 46 לפקודת מס הכנסה.

משה גפני: בבקשה ארז אורעד.

ארז אורעד: בוקר טוב לכולם.

ארז אורעד: כבוד היושב-ראש הרב משה גפני, חברי ועדת הכספים, אני מתכבד להביא בפניכם שתי רשימות של עמותות שמועמדות לאישור לעניין סעיף 46, רשימה שמספרה 16-76-20, ולעניין סעיף 61, רשימה שמספרה 16-80-20.

ארז אורעד: ברשימה הראשונה לעניין סעיף 46 נמצאת עמותת יחד רמת השרון, וברשימה השנייה לעניין סעיף 61 לפי חוק מיסוי מקרקעין נמצאת עמותת המצפה לישראל.

ארז אורעד: אני אומר את זה כגילוי נאות בפני הוועדה.

ארז אורעד: אני מעלה את הרשימה הראשונה לדיון שלכם, רשימה לאישור מוסדות ציבור לעניין סעיף 46 לפקודת מס הכנסה, רשימה מספר 16-76-20.

ארז אורעד: בבקשה.

משה גפני: שתי העמותות האלה, גם ברשימה לעניין סעיף 61, הן עמותות של המיסיון.

משה גפני: זה נמצא במחלוקת ציבורית עמוקה.

משה גפני: אני מבקש לקיים על זה דיון בנפרד, להזמין אותם ולשמוע אותם, כפי שהנוהל החדש מחייב.

משה גפני: ברשימה לעניין סעיף 46 זה מספר 97, וברשימה לעניין סעיף 61 זה מספר 5.

משה גפני: לפי הנוהל החדש אני מבקש להזמין אותם.

משה גפני: שתיהן עמותות של המיסיון.

משה גפני: אנחנו נקיים איתם דיון בנפרד.

משה גפני: לגבי האחרים יש שאלות?

מיקי לוי: בטח.

מיקי לוי: במספר 5 (מבקשי אמונה – ירושלים) חסר ניהול תקין.

ארז אורעד: יש להם אישור הגשת מסמכים ולכן גם זה אושר לשנה אחת בלבד.

מיקי לוי: שיירשם: הארכה לשנה בלבד.

מיקי לוי: במספר 15 (בית כנסת אהבת ישראל – פסגות אפק, ראש העין) חסר ניהול תקין.

ארז אורעד: אותו דבר, גם אישרנו להם לשנה.

ארז אורעד: יש להם אישור הגשת מסמכים.

ארז אורעד: אני רק מזכיר כאן שאישור הגשת מסמכים זה על מנת לקצר את ההליכים.

ארז אורעד: במקום שיחכו שנתיים – אני מזכיר לחברי הכנסת החדשים שלא זכו להיות בכנסת הקודמת, וזה חלק מן הדברים שדיברנו עליהם בקיצור מהלכים, חבר הכנסת ינון אזולאי – אנחנו נותנים להם לשנה בלבד, זה סידור שעשינו עם ראשי התאגידים, ובתנאי שהם נותנים לנו אישור על הגשת מסמכים.

ארז אורעד: הם הגישו את המסמכים אבל פה הם עדיין בסימן שאלה אצלנו, לכן אנחנו מביאים אותם לאישור ועדת הכספים לשנה אחת בלבד, שבמהלכה אנחנו רואים אם הם קיבלו אישור ניהול תקין.

ארז אורעד: זה רק למען קיצור הליכים.

משה גפני: מה זה מגיני ינשוף במספר 23?

שלמה קרעי: למה הנתונים לא מוצגים כאן לפי הנוהל שהוחלט והתקבל בוועדה?

ארז אורעד: אני גם הסתייגתי.

ארז אורעד: אם אתם רוצים שנציג לפי הנוהל הזה אז צריך זמן להיערך.

ארז אורעד: אנחנו נשב על זה.

משה גפני: אנחנו נשב על זה ונראה איך עושים את זה.

משה גפני: אני לא רוצה שיתעכב.

משה גפני: בסדר, נשב על זה באופן נורמלי.

משה גפני: זה עוד מהתהליך הקודם.

שלמה קרעי: צריך לפחות לומר שזו הפעם האחרונה שאנחנו מאשרים דבר כזה.

משה גפני: בסדר.

משה גפני: ארז, סיכמנו שנשב ונחשוב איך עושים את זה.

משה גפני: מה זה מגיני ינשוף?

ארז אורעד: מגיני ינשוף זה עמותה שנועדה לתת סעד לרווחת - - -

משה גפני: מאיפה הם הביאו את השם הזה?

ארז אורעד: ינשוף זה שם של יחידת פלס"ר נח"ל, מי שמכיר את היחידות האלה.

משה גפני: בדקתם אותם?

משה גפני: הכול בסדר?

משה גפני: אין בעיה?

ארז אורעד: הכול בסדר.

מיקי לוי: זה הסמל הפלוגתי שלהם.

ארז אורעד: נתנו להם לשנה אחת בלבד.

ארז אורעד: חבר הכנסת קרעי, דיברת על הנתונים החשובים.

ארז אורעד: זה המיצוי, פה אני נותן את המחזור של העמותה ואז אני מסביר למה אני נותן להם לשנה אחת בלבד, כי הם עדיין בסימן שאלה, יש להם מחזור נמוך.

שלמה קרעי: זה לא מספיק, ביקשנו יותר.

ארז אורעד: ביקשתם יותר ואז אמרתי שמרוב עצים לא תראו את היער.

שלמה קרעי: אנחנו נראה, תסמוך עלינו.

ארז אורעד: אם אתחיל להכין את הנתונים, אביא לכם פה ספר, אביא אותו פעם בשנה.

משה גפני: חבר'ה, עוד נדבר על זה, לא עכשיו.

שלמה קרעי: ארז, זה צריך להיות לרוחב במקום לאורך.

שלמה קרעי: אשמח לעזור לך.

שלמה קרעי: אני לא רוצה לעשות את שיעורי הבית האלה לבד בגיידסטאר.

שלמה קרעי: אישרנו את הנוהל הזה בוועדה, זה לא נתון בכלל לוויכוח.

ארז אורעד: עכשיו היועצת המשפטית שלי, אפרת לקס, הראתה לי את כל הנתונים בגיידסטאר.

שלמה קרעי: אני לא רוצה להיכנס עמותה–עמותה לגיידסטאר.

שלמה קרעי: אני רוצה את זה בצורה מרוכזת בטבלה.

ינון אזולאי: ארז, הוא אמר שאם אתה צריך עזרה הוא יעזור לך.

ארז אורעד: אמרתי לו שיגיש מועמדות למחלקה שלי.

משה גפני: אתה מקבל אותו למחלקה?

ארז אורעד: אם הוא יגיש מועמדות ואראה את אישור ראיית החשבון שלו אני מבטיח שאני אשקול.

שלמה קרעי: אדוני היושב-ראש, ארז עדיין מתנגד לאישור שביצענו כאן בוועדה.

ארז אורעד: הסתייגתי וזה נרשם בפרוטוקול.

שלמה קרעי: אדוני היושב-ראש, אני רוצה לומר לפרוטוקול: אם לא תגיע בפעם הבאה רשימה כמו בנוהל שאישרנו אני הולך להתנגד לכל דבר.

שלמה קרעי: לא ייתכן שאנחנו נצטרך ללכת ולחפש עמותה–עמותה ויצליחו להשחיל פה עמותות שלא מגיע להן.

מיקי לוי: מס' 19 (דרכי אליהו למען הילד) – המחזור הכספי שמופיע כאן בדף שונה מן המחזור הכספי שמצאתי ומופיע באתר העמותות של משרד המשפטים.

מיקי לוי: באתר של משרד המשפטים מצאתי שסך התרומות ל-2018 הוא מעל 2.2 מיליון שקל.

מיקי לוי: איך זה שהמחזור השנתי שעליו הם דיווחו שונה?

מיקי לוי: משהו לא בסדר.

מיקי לוי: לאן הלך הכסף?

ארז אורעד: יש התאמות שאנחנו עושים בדוחות הכספיים.

ארז אורעד: בעמותה מספר 19 יש מחזור של 1.818 מיליון שקל, זה מה שכתוב בדף שלי.

מיקי לוי: ב-2018 באתר של משרד המשפטים כתוב: מעל 2.2 מיליון שקל.

ארז אורעד: אנחנו לקחנו את הדוח של 2018.

מיקי לוי: הדיווח שלהם במשרד המשפטים שונה.

מיקי לוי: משהו לא בסדר.

ארז אורעד: בואו נסתכל.

ארז אורעד: כשאנחנו בודקים את הדוחות שלהם אצלנו אנחנו בודקים את הדוחות הכספיים כלשונם, ויש התאמות מסוימות שאנחנו לא לוקחים.

ארז אורעד: למשל שווי מתנדבים – אנחנו לא כוללים אותו.

ארז אורעד: פה בין 1.8 מיליון שקל ל-2.2 מיליון שקל - - -

מיקי לוי: מצאתי מנהל עמותה שקיבל 740,000 שקל בשנה והזמין אוטו בייבוא אישי ב-470,000 שקל.

ארז אורעד: אשמח לקבל את הפרטים שלו.

מיקי לוי: מצאתי כבר.

מיקי לוי: החזירו 13 מיליון שקל למדינת ישראל בעקבות התחקיר שלי.

משה גפני: מיקי, זה מקרה שהם לא נותנים לו אישור, אסור לתת לו אישור.

מיקי לוי: יש הבדל בין הדיווחים לבין הדיווח שלך.

מיקי לוי: ההפרש הוא של 400,000 שקל.

ארז אורעד: אני מציין פה לפרוטוקול: המספרים שמוזרמים, ואתם רואים אותם בגיידסטאר, הם מספרים שמזרימות העמותות עצמן.

ארז אורעד: הם מזינים את זה.

ארז אורעד: יש את הנושא הדיגיטלי.

מיקי לוי: אני מבקש לא להצביע על מספר 19 עד שתבדקו במשרד המשפטים ותבצעו תחקיר למה יש הבדל של 400,000 שקל.

ארז אורעד: חבר הכנסת מיקי לוי, אני מסביר לך מאין יכול לנבוע הדבר, וגם אבדוק את זה.

ארז אורעד: יחד עם זה, אנחנו מסתכלים על הדוחות הכספיים כהווייתם.

משה גפני: ארז, אני מבקש, היות והנושא הזה עלה, ואתה בעצמך אומר שאתה צריך לבדוק, אנחנו מבקשים תשובות.

משה גפני: אנחנו מבקשים לדעת איך יש פער.

משה גפני: יכול להיות שתגיד שיש סעיפים שאתם לא מכניסים.

משה גפני: שנדע.

משה גפני: אני לא יודע מי היא העמותה הזאת וזה גם לא חשוב.

ארז אורעד: יכול להיות שיש סעיפים שלא מכניסים, ויכול להיות שנגיד - - -

מיקי לוי: מה שתגיד – אני סומך עליך במיליון אחוז.

מיקי לוי: אני רק רוצה שתבדקו.

משה גפני: רק תבדוק ותיתן תשובה איך יש פער בעניין התרומות.

מיקי לוי: זה פער של 400,000 שקל – 1.8 מיליון שקל לעומת 2.2 מיליון שקל.

ארז אורעד: אני מבטיח שאבדוק את זה.

מיקי לוי: מספר 40 (בית אברהם) – אין אישור ניהול תקין.

מיקי לוי: שיירשם.

ארז אורעד: אותו דבר.

מיקי לוי: אני שם את זה ל-ת"ת (תיק תזכורת) לעוד שנה, אתה מכיר אותי.

ארז אורעד: מצוין, אתה בודק אותי ואתה רואה אם יש להם אישור ניהול תקין.

ארז אורעד: אנחנו מכירים את הנוהל הזה ושמחים עליו.

מיקי לוי: לעמותה מספר 48 (ישיבת בני עקיבא רעננה) אין אישור ניהול תקין.

מיקי לוי: אני שם אותה ל-ת"ת.

ארז אורעד: אותו דבר.

מיקי לוי: מאה אחוז, אין לי בעיה, אני רק אומר.

מיקי לוי: עמותה מספר 66 (נתיב הילד) – חסר אישור ניהול תקין.

מיקי לוי: אני שם אותה לתיק תזכורת.

משה גפני: הליגה לידידות, עמותה מספר 67, גם כן.

מיקי לוי: הליגה לידידות בתרבות ובספורט, עמותה מספר 67, גם כן.

מיקי לוי: עמותה מספר 80 (מרחבים – חינוך לערכים) – חסר אישור ניהול תקין.

ארז אורעד: זה גם אותו דבר.

מיקי לוי: גם עמותה מספר 76 (סקייל-אפ ולוסיטי בע"מ).

מיקי לוי: אני שם את זה.

מיקי לוי: בעוד שנה אני מוציא ובודק.

מיקי לוי: עמותה מספר 83 (תו המשווה) – אותו דבר, אין אישור ניהול תקין.

מיקי לוי: עמותה מספר 87 (העמותה לקידום ספורט משלב).

משה גפני: עמותה מספר 86 (המסע החברתי להבראת הרפואה) – גם אושר לשנה.

ארז אורעד: זה עניין של מחזור.

בצלאל סמוטריץ': מיקי, אבל הכול פה כתוב בהערות.

מיקי לוי: בסדר, אבל אני רוצה את זה לפרוטוקול כי אני שם את זה בתיק תזכורת ואבחן בעוד שנה.

מיקי לוי: כבר עשיתי את זה, הוא יודע את זה.

מיקי לוי: אותו דבר לגבי עמותות מספר 87 (העמותה לקידום ספורט משלב) ומספר 93 (על הגל – פוגשים את הים, אחרת בע"מ).

קריאה: עמותה מספר 88 (מ.ע.ל.ה – מרכז עוצמה להגנה).

בצלאל סמוטריץ': היות ונשמעה כאן ביקורת מארז אורעד ושאלות, כחבר הוועדה אני עוקב אחרי העבודה שלו הרבה מאוד זמן, אז אני דווקא רוצה להודות לו ולחזק את ידיו.

בצלאל סמוטריץ': בל נשכח, ואני שמח, ארז, שאתם הולכים לקולא ונותנים אישורים לשנה כדי לא להמתין לאישור ניהול תקין וכולי.

בצלאל סמוטריץ': בסופו של דבר העמותות האלה עושות עבודה חשובה מאוד במקומות שבהם ידיה של המדינה לא מגיעות והגופים האלה משלימים הרבה פעמים דברים שהמדינה הייתה צריכה לעשות ולא רוצה – בתחומי החינוך, הרווחה, הסעד והדת.

בצלאל סמוטריץ': המינימום הוא שהמדינה תעזור להם בהכרה הזאת לצורכי מס.

בצלאל סמוטריץ': ארז, אני רוצה לחזק את ידיך.

בצלאל סמוטריץ': תלכו לקולא, זה בסדר גמור.

בצלאל סמוטריץ': אושר נוהל, ואם יש דברים שצריך לדון בהם – נדון, אבל תמשיכו ללכת לקולא, תמשיכו לבוא לקראת העמותות.

בצלאל סמוטריץ': שוב, זה המינימום שאנחנו כמדינה יכולים לעשות כדי לעזור להם.

בצלאל סמוטריץ': אני תמיד מעדיף שתטעו כאשר תלכו לקולא מאשר שתטעו חס וחלילה כאשר תלכו לחומרה, לא לתת למי שכן צריך או לגרור אותו לעוד שנה–שנתיים של קושי בתרומות וביכולת לתפקד ובקושי לעשות את הדברים שהוא עושה.

בצלאל סמוטריץ': אני מודה לך, ודרכך לכל עובדי האגף ואנשיו.

ארז אורעד: תודה רבה.

שלמה קרעי: אדוני היושב-ראש, לגבי עמותה מספר 5 ברשימת העמותות לעניין סעיף 61, שאמרת שהיא עמותה שמצויה במחלוקת עמוקה, האם יש לה אישור לעניין סעיף 46?

שלמה קרעי: הרי בדרך כלל זה עוקב לאישור לסעיף 46.

משה גפני: זה לא עוקב בכלל.

משה גפני: זה נושא אחר לגמרי.

משה גפני: זה על מיסוי מקרקעין.

ארז אורעד: ברשותכם, אתן הסבר.

ארז אורעד: כל עמותה שיש לה אישור לעניין סעיף 46, חוק מיסוי מקרקעין מפנה לסעיף 46, יש לה אוטומטית אישור לעניין סעיף 61, שעניינו פטור מכל מיסי מקרקעין: זה פטור מאפקט הנעילה, פטור ממס רכישה, פטור ממס שבח.

ארז אורעד: זה דבר גדול ביותר, זה המון כסף.

ארז אורעד: יחד עם זה, עמותות שיש להן אישור לעניין סעיף 61, הוא ניתן מכוח חוק מיסוי מקרקעין.

ארז אורעד: בדרך כלל הן מבקשות את האישור הזה כאשר הן עשו איזו עסקה בעבר והן לא ידעו בכלל שיש להן אפשרות לקבל פטור, אז הן יכולות לקבל את זה, וועדת הכספים נותנת את זה רטרואקטיבית.

ארז אורעד: מה שלא כן באישור לעניין סעיף 46, שזה רק מעתה ואילך.

ארז אורעד: יש כאן הסתמכות של צד ג' על האישור.

ארז אורעד: זאת אומרת, אותו תורם יודע שלעמותה יש אישור ורק באותו רגע הוא תורם.

ארז אורעד: לעניין מיסוי מקרקעין, מס רכישה יכול לעשות את החשבונות אחורה.

שלמה קרעי: לעמותות האלה ברשימה יש - - -

משה גפני: הוא שאל האם זה עוקב.

ארז אורעד: זה לא עוקב, לא בהכרח.

ארז אורעד: יכולה להיות עמותה שיש לה אישור לעניין סעיף 46.

שלמה קרעי: אתה אומר שמי שיש לו אישור לעניין סעיף 46 יש לו אישור לפי סעיף 61 אוטומטית.

ארז אורעד: נכון, אבל לא להיפך.

ארז אורעד: מי שיש לו אישור לעניין סעיף 61 אין לו אוטומטית אישור לעניין סעיף 46.

שלמה קרעי: אבל מי שמגיש בקשה לאישור לעניין סעיף 61 זה בגלל שיש לו אישור לעניין סעיף 46?

ארז אורעד: לא בגלל שיש לו אישור לעניין סעיף 46.

ארז אורעד: מי שמגיש בקשה רק לעניין סעיף 61, יש לו עניין להגיש על סעיף 61 כי הוא רוצה את הפטורים האלה רטרואקטיבית.

שלמה קרעי: אבל אלה שנמצאים פה ברשימה, יש להם אישור לעניין סעיף 46 או אין להם?

ארז אורעד: ברשימה השנייה?

ארז אורעד: לא בדקתי את זה כי זה לא רלוונטי לדיון.

שלמה קרעי: זה רלוונטי.

שלמה קרעי: חשוב לדעת.

אליהו ברוכי: אולי רק להם - - -

ארז אורעד: יכול להיות שיש להם אישור לעניין סעיף 46.

משה גפני: אין להם אישור לעניין סעיף 46.

ארז אורעד: יכול להיות שיש להם.

משה גפני: איך יכול להיות?

משה גפני: אם יש להם אישור לעניין סעיף 46 הם לא צריכים פטור מיוחד לעניין סעיף 61.

ארז אורעד: הם רוצים לקבל רטרואקטיבית.

ינון אזולאי: זה כנראה החזר כאשר יש להם אישור לעניין סעיף 46 והם לא ידעו שיש להם פטור.

משה גפני: אז הם יכולים לבקש את זה, הם לא צריכים להביא את זה לוועדה.

ארז אורעד: למשל מדרשת חברון היא עמותה שיש לה אישור לעניין סעיף 46 ועכשיו היא מבקשת אישור לעניין סעיף 61.

מיקי לוי: למה רטרואקטיבית לשנתיים אחורה?

ארז אורעד: כי הם עשו עסקה במס שבח ונזכרו פתאום שהם צריכים לקבל את הפטור כמוסד.

ינון אזולאי: למה במס שבח כשהם שילמו לא קפץ להם שמגיע להם?

ארז אורעד: זה לא קופץ להם.

בצלאל סמוטריץ': מניסיון שלי כמנהל של עמותה במשך שנים רבות, את האישור לעניין סעיף 46 כולם מכירים.

בצלאל סמוטריץ': את האישור לעניין סעיף 61 לא מכירים.

בצלאל סמוטריץ': הרבה פעמים אחרי שאתה עושה את העסקה ומדווח ומשלם פתאום אומרים לך: סתם שילמת, אתה יכול לקבל החזר, אז אתה הולך לבקש והחוק מאפשר לתת רטרואקטיבית.

משה גפני: יש שאלות נוספות?

אופיר כץ: מי שיש לו אישור לעניין סעיף 46 יש לו גם אישור לעניין סעיף 61?

משה גפני: כן.

משה גפני: מי שיש לו אישור לעניין סעיף 46 יש לו גם אישור לעניין סעיף 61.

משה גפני: יש מקרים נדירים שאדם עשה עסקה ואז עוד לא היה לו אישור לעניין סעיף 46 ואז הוא צריך לבקש אישור לעניין סעיף 61.

ארז אורעד: אישור לעניין סעיף 46 הוא אישור תרומות, והוא גם כולל בתוכו את ההטבה של פטור ממיסוי מקרקעין.

בצלאל סמוטריץ': ארז, אתה טועה.

אפרת לקס: אני מן המחלקה המשפטית ברשות המסים.

אפרת לקס: סעיף 61(ה) לחוק מיסוי מקרקעין מדבר על מוסד ציבורי שייהנה מהקלות מסוימות – דרך אגב: לא בהכרח פטורים – כשהוא מוכר או רוכש מקרקעין.

אפרת לקס: סעיף 61(ה) אומר שמוסד ציבורי שיש לו אישור לעניין סעיף 46 לפקודת מס הכנסה זכאי גם לקבל את הפטור לעניין סעיף 61.

בצלאל סמוטריץ': אבל הוא צריך לבקש את זה.

ינון אזולאי: הוא אמר את זה, רק יותר קצר.

ארז אורעד: נעזוב את המשפטיזציה.

ארז אורעד: זה מה שיש.

ארז אורעד: מי שמבקש לעניין סעיף 61 רטרואקטיבית מקבל במיוחד.

ארז אורעד: זהו, בואו נמשיך.

אליהו ברוכי: אלה שלא מבקשים רטרואקטיבית, יש להם אישור לעניין סעיף 46?

אפרת לקס: לא בהכרח.

אפרת לקס: לפעמים הם לא צריכים.

אפרת לקס: ארגון שאין לו תרומות ויש לו מקרקעין לא צריך אישור לעניין סעיף 46.

ארז אורעד: יש אנשים שלא צריכים בכלל את אישור התרומות, הם אומרים: בשביל מה לי את זה?

ארז אורעד: אני לא מתרים, אף אחד לא תורם לי כסף.

ארז אורעד: הוא עשה עסקת מקרקעין – קנה מבנה, מכר מבנה.

ארז אורעד: אז הוא צריך רק אישור לעניין סעיף 61.

מיקי לוי: זה הרבה כסף.

מיקי לוי: אנחנו מוציאים את העמותה מספר 19 עד שארז אורעד יבדוק, בבקשה.

מיקי לוי: זה 400,000 שקל.

משה גפני: לא, אל תוציא את עמותה מספר 19.

משה גפני: יש לי הצעה אחרת, כפי שעשינו בעבר.

משה גפני: אני מציע שנצביע על הכול.

משה גפני: על עמותה מספר 19 אתה תגיש רביזיה ולא אצביע על הרביזיה.

משה גפני: לא צריך לחזור בשביל זה.

מיקי לוי: מצוין, בסדר גמור, מקובל עליי.

משה גפני: אם יתברר שאין בעיה אז לא צריך לחזור סתם.

משה גפני: אני לא יודע איזו עמותה זאת אבל יכול להיות שיתברר שיש בעיה ואז יש רביזיה.

משה גפני: אם יתברר שאם אין בעיה אז אתה תבטל את הרביזיה.

מיקי לוי: הלוואי ואין בעיה.

משה גפני: להוציא סעיף 97 ברשימה, שאמרנו שנדון בזה בנפרד ואני מבקש להזמין אותם, מי בעד אישור רשימה 16-76-20 כפי שהקריא אותה ארז אורעד?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – הצעת אישור מוסדות ציבור לעניין סעיף 46 לפקודת מס הכנסה (רשימה 16-75-20) אושרה.

משה גפני: הרשימה אושרה.

מיקי לוי: רביזיה על עמותה מספר 19 ברשימה.

מיקי לוי: אם הכול בסדר אסיר את הרביזיה.

משה גפני: יש רביזיה על עמותה מספר 19.

משה גפני: ארז אורעד, אני מבקש שתבדוק ותיתן לנו תשובה.

משה גפני: אנחנו עוברים לאישור מוסדות ציבור לעניין סעיף 61 לחוק מיסוי מקרקעין.

שלמה קרעי: אדוני היושב-ראש, אנחנו צריכים להצביע גם על ההחרגה של עמותה מספר 97?

משה גפני: לא צריך.

משה גפני: בבקשה.

ארז אורעד: הרשימה השנייה שאני מתכבד להביא בפני ועדת הכספים הנכבדה היא אישור מוסדות ציבור לעניין סעיף 61 לחוק מיסוי מקרקעין.

ארז אורעד: מספר הרשימה הזאת הוא 16-80-20.

ארז אורעד: ברשימה הזאת נמצאת גם עמותת המצפה לישראל.

ארז אורעד: יש חמש עמותות ואני מביא אותן לאישורכם.

משה גפני: יש ארבע עמותות, כי אחת ביקשתי להוציא ולדון בה בנפרד.

ארז אורעד: אני הגשתי חמש עמותות.

משה גפני: יש שאלות על ארבע העמותות האלה?

שלמה קרעי: רק באופן טכני, אדוני היושב-ראש, כדי להבהיר.

שלמה קרעי: מעמותה 2 ועד עמותה 5 אין להם פטור לעניין סעיף 46, לפי מה שבדקתי באתר גיידסטאר.

שלמה קרעי: זה אומר שאפשר לבקש אישור לעניין סעיף 61 באופן ישיר.

אפרת לקס: יש לו גם קריטריונים נפרדים.

ארז אורעד: זה במקרים שהם לא רוצים תרומות, הם לא נזקקים לתרומות, אבל הם רוצים פטור מעסקת נדל"ן כלשהי, ואז הם מגישים בקשה לעניין סעיף 61.

שלמה קרעי: זה תרומה מן המדינה.

משה גפני: זאת אומרת, הוא לא רוצה אישור לעניין סעיף 46 אלא הוא מבקש רק אישור לעניין סעיף 61.

שלמה קרעי: זה אותה משמעות.

שלמה קרעי: גם בפטור לעניין סעיף 46 המדינה מכניסה יד לכיס ומחזירה מס, וגם פה לעניין סעיף 61.

ארז אורעד: באישור לעניין סעיף 61 זה המון כסף.

משה גפני: בנימין למקין שנמצא בזום, אני רוצה לשאול גם לגבי הפרק הקודם של סעיף 46 וגם לגבי סעיף 61.

משה גפני: מה עמדתכם?

בנימין למקין: לכל הגופים יש אישורי ניהול תקין.

משה גפני: בסדר גמור.

משה גפני: אני מבקש להצביע על ארבע העמותות.

משה גפני: את עמותת המצפה לישראל אנחנו מעבירים לדיון נפרד ואני אזמין אותם.

משה גפני: הסימוכין זה 16-80-20.

משה גפני: מי בעד אישור העמותות הללו?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: העמותות אושרו.

משה גפני: חבר הכנסת ברוכי, שלחת לי מכתב, ואמרתי לך שתחכה שנאשר את העמותות, שאתה מבקש להגדיל, לגבי סעיף 46.

משה גפני: תגיד את זה בעצמך.

משה גפני: בשעתו הגשנו הצעת חוק להגדיל את המחיר.

משה גפני: דע, אני מאפשר לך להעלות את הנושא הזה, הנושא הזה חשוב, אבל בסופו של דבר אם אכן תהיה הסכמה צריך להגיש הצעת חוק, זה תלוי בחקיקה.

משה גפני: בבקשה.

אליהו ברוכי: סעיף 46 נועד לעודד פעילות וולונטרית של האזרחים.

אליהו ברוכי: אנחנו נמצאים בתקופה קשה מאוד במדינה ויש ירידה בכל התרומות של אזרחים לעמותות האלה.

אליהו ברוכי: אולי כדאי עכשיו לפעול בעניין הזה, לשנות את ההגדרות של החוק.

אליהו ברוכי: זאת אומרת, בחוק יש שני פרמטרים: עד 31% מן ההכנסה החייבת במס, והחזר של 35% מן התרומה.

ארז אורעד: עד גובה של סכום מסוים, של קרוב ל-10 מיליון שקל בשנה.

אליהו ברוכי: עד 9 מיליון שקל.

ארז אורעד: 9 מיליון ומשהו.

אליהו ברוכי: אני חושב שזה הזמן לשנות את זה, לכל הפחות לתקופה הקרובה, שיהיה מותר גם אחוז גבוה יותר מן ההכנסות וגם יהיו החזרים יותר גדולים לאזרחים.

משה גפני: כמה זה אחוז גבוה יותר מן ההכנסות?

משה גפני: מה אתה מציע?

אליהו ברוכי: אפשר לקיים עוד דיון על זה.

אליהו ברוכי: אפשר להגיע ל-45% מן ההכנסות, אפשר להגיע ל-50%.

מיקי לוי: זה אופק רחוק, הייתי אומר.

מיקי לוי: תביא בחשבון שזה גם היעדר מסים למדינת ישראל, הא בהא תליא.

אליהו ברוכי: כולם רואים את הירידה בתרומות.

מיקי לוי: אני מבין את מה שאתה אומר אבל צריך שיהיו איזונים.

מיקי לוי: אם אין איזונים – אחר כך יבואו אנשי רשות המסים או משרד האוצר לגפני ויגידו: אין כסף, מה אתה רוצה?

מיקי לוי: הא בהא תליא.

בצלאל סמוטריץ': אני מתחבר לדברים של חבר הכנסת אליהו ברוכי.

בצלאל סמוטריץ': אני רק רוצה להשלים את תמונת המצב.

בצלאל סמוטריץ': בשיח שלי עם רשות המסים בעניין הזה, הם תומכים בהעלאת התקרה לתרומות גדולות מעל 10 מיליון שקלים.

משה גפני: 9 מיליון שקלים.

בצלאל סמוטריץ': זה צמוד מדד, זה כבר כמעט 10 מיליון שקלים היום.

בצלאל סמוטריץ': הם חושבים שחברות גדולות שתורמות סכומים גדולים, נכון לתת להן לתרום יותר.

בצלאל סמוטריץ': הם מתנגדים להעלאת התקרה, גם באחוז מן ההכנסה החייבת וגם בשיעור הזיכוי, בתרומות קטנות יותר.

בצלאל סמוטריץ': אני חושב שהם טועים.

בצלאל סמוטריץ': מעניין לבדוק את זה, אולי לכם יש נתונים.

בצלאל סמוטריץ': צריך לנתח את התפלגות התרומות למלכ"רים במדינת ישראל, איזה שיעור מן התרומות מגיעות בתרומות גדולות של חברות גדולות וכמה מגיע בתרומות קטנות.

בצלאל סמוטריץ': מן החוויה שלי, רוב התרומות הן מאנשים פשוטים כמונו שנותנים הוראות קבע.

בצלאל סמוטריץ': לכן מה שרשות המסים מוכנה כרגע לא פותר את הבעיה.

בצלאל סמוטריץ': כרגע אנחנו צריכים לעודד את האנשים הפשוטים לתרום יותר מן ההכנסות הפנויות שלהם.

בצלאל סמוטריץ': ככל שנגדיל את התקרה שלהם, גם בחלק היחסי אל מול ההכנסה החייבת וגם בשיעור הזיכוי, אנחנו ניטיב בצורה דרמטית עם העמותות.

משה גפני: אתה תומך בהגדלת הסכום הכללי?

בצלאל סמוטריץ': נדמה לי שעיקר המחסום של קבלת ההחזרים הוא האחוז מן ההכנסה החייבת.

בצלאל סמוטריץ': אפשר גם להעלות ולתת זיכוי ליותר מ-35% מגובה התרומה, אבל רוב האנשים מפסיקים לקבל את הזיכוי, למיטב ידיעתי, אפשר לבדוק את זה באופן יותר מקצועי, רוב האנשים מפסיקים לקבל את הזיכוי לא בגלל שהם עברו את ה-35% מגובה התרומה אלא כי הם עברו את ה-30% מן ההכנסה החייבת, כי יש נקודות זיכוי ממילא, כי אנשים לא עשירים.

בצלאל סמוטריץ': רוב התורמים לא משלמים המון מס והם עוברים את ה-30% מן ההכנסה החייבת שלהם.

בצלאל סמוטריץ': אני בעד לתמוך בשניהם.

בצלאל סמוטריץ': אני רק אומר שבשיח שלי מול רשות המסים - - -

משה גפני: כלומר ה-9 מיליון שקל או 10 מיליון שקל – זה פחות חשוב לפי דעתך.

בצלאל סמוטריץ': זה אחוז יותר קטן מן התרומות, זה לא יפתור את הבעיה, ולכן גם לרשות המסים נוח מאוד להסכים כי מבחינתם זה עלות שולית.

משה גפני: ארז אורעד, מה עמדתכם בעניין?

ארז אורעד: כרגע אני לא יכול להגיד את עמדתי מכיוון שהנושא נמצא בדיונים אצלנו.

משה גפני: איפה זה עומד?

ארז אורעד: יש הצעת חוק ש"מנהיגות אזרחית" הגישה בתקופת הקורונה.

ינון אזולאי: אתה מתכוון גם למכתב שעידו סופר שלח.

ארז אורעד: יש מכתב אצל מנהל רשות המסים בנושא הזה.

ארז אורעד: דיברו שם על העלאת התקרה, אם אני לא טועה, ל-18 מיליון שקל או משהו כזה.

בצלאל סמוטריץ': זה מה שרשות המסים רוצה.

ארז אורעד: כן, ורצו גם את העלאת הזיכוי מסך ההכנסה החייבת.

ארז אורעד: גם רצו להעלות את הזיכוי מ-35% ליותר, ל-50%, שזה באמת משתלב פה.

בצלאל סמוטריץ': שמעתי שבארצות הברית יש זיכוי מס על התרומה.

ארז אורעד: שם זה שיטת הניכוי.

בצלאל סמוטריץ': בארצות הברית השיטה היא ניכוי הוצאות.

בצלאל סמוטריץ': תרומה, אתה יכול לזקוף אותה כהוצאה.

בצלאל סמוטריץ': המשמעות היא 100% הכרה.

ארז אורעד: זה לא 100% הכרה.

ארז אורעד: אין 50% מס בארצות הברית.

ארז אורעד: יש זיכוי ויש ניכוי.

ארז אורעד: זיכוי – שילמת מס, נניח 100,000 שקל, תרמת למישהו 10,000 שקל, בבקשה קח 3,500 שקל בחזרה, אני נותן לך צ'ק.

ארז אורעד: ניכוי מהכנסה זה תלוי הכנסה, זה אומר שאם הרווחת סכום מסוים ורשמת הוצאות, אם אתה נמצא בשיעורי מס נניח של 30% תקבל 30% בחזרה, לפי המס השולי שלך.

בצלאל סמוטריץ': אני מציע, אדוני היושב-ראש, באופן מעשי, שנגיש הצעה של הוועדה ואז היכולת לנהל משא ומתן – הרי בסוף הצעה כזאת תצטרך להגיע להסכמות.

בצלאל סמוטריץ': אבל כשאנחנו ביקשנו כבר לפני שלושה חודשים במכתב אז יש להם זמן.

בצלאל סמוטריץ': אם אתה כיושב-ראש תחתים את כל חברי הוועדה נגיש הצעה כוועדה, ואז היא גם לא צריכה לעבור קריאה טרומית, נעביר אותה בקריאה הראשונה ויהיה משא ומתן.

משה גפני: אני מציע שברוכי יגיש ואנחנו נחתום לו.

משה גפני: זה היה פה בדיון בוועדה.

משה גפני: אני לא רוצה שאנחנו כוועדה נגיש את זה כי אז זה כאילו אנחנו "הולכים להם על הראש".

משה גפני: הוא מגיש הצעת חוק פרטית, שאנחנו נחתום עליה, כל מי שרוצה מן הוועדה, ואנחנו נודיע, גם כשזה יבוא לוועדת השרים, שאנחנו רוצים לעשות את זה בהסכמה עם רשות המסים.

משה גפני: ה-9 מיליון יגדל כנראה לסכום כפול, כפי שארז אמר, אבל זה לא פותר את הבעיה המרכזית שיש היום, ויכול להיות שתהיה הסכמה לפרק זמן מסוים, כל עוד הקורונה כאן, זאת גם אפשרות.

שלמה קרעי: אדוני היושב-ראש, מה שחבר הכנסת סמוטריץ' העלה, שלמעשה יש מי שתורמים ובכלל אין להם הכנסה חייבת במס, יש את האנשים הפשוטים שלא מגיעים להכנסה חייבת ובתרומה שלהם הם גם לא מקבלים זיכוי כי הם לא שילמו מס, הם לא הגיעו לחבות מס.

שלמה קרעי: מה שחבר הכנסת סמוטריץ' העלה, לדעתי זאת הבעיה העיקרית, כי רבים תורמים לא כדי לקבל זיכוי, כי אין להם בכלל הכנסה חייבת במס.

שלמה קרעי: אם את הזיכוי הזה, הצ'ק, כפי שאמר ארז, ניתן לא רק כזיכוי על מס הכנסה אלא גם מי שלא שילם מס הכנסה יקבל זיכוי של 35% על תרומה שהוא נותן - - -

ארז אורעד: אתה אומר: כמו מס הכנסה שלילי.

שלמה קרעי: בדיוק.

שלמה קרעי: להכניס את זה גם כמס הכנסה שלילי.

מיקי לוי: לא תהיה שליטה על זה.

מיקי לוי: על כל תרומה לבית כנסת יביאו אישור.

שלמה קרעי: כל תרומה לבית כנסת אתה יכול להכניס גם כך לדוח היום.

משה גפני: אליהו ברוכי, אני מבקש שתכין הצעת חוק.

משה גפני: יתחיל דיון עם רשות המסים.

משה גפני: יכול להיות שנוכל לעשות דברים חדשים שלא היו עד היום, וכדאי לעשות את זה.

ארז אורעד: הצעת חוק שתהיה סבירה, שנוכל לבלוע אותה.

מיקי לוי: אליהו ברוכי, אני מציע שלפני שאתה כותב את הצעת החוק תתייעץ איתם כדי שלא ניכשל.

אליהו ברוכי: בסדר גמור.

אליהו ברוכי: תודה רבה.

משה גפני: תודה רבה.

משה גפני: הישיבה נעולה.